Document ID: 32014D0955

DEĊIŻJONI TAL-KUMMISSJONI
tat-18 ta' Diċembru 2014
li temenda d-Deċiżjoni 2000/532/KE dwar il-lista ta' skart skont id-Direttiva 2008/98/KE tal-Parlament Ewropew u tal-Kunsill
(Test b'rilevanza għaż-ŻEE)
(2014/955/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/98/KE tal-Parlament Ewropew u tal-Kunsill tad-19 ta' Novembru 2008 dwar l-iskart u li tħassar ċerti Direttivi (1), u b'mod partikolari l-Artikolu 7(1) tagħha,
Billi:
(1)
Id-Deċiżjoni tal-Kunsill 94/904/KE (2) stabbilixxiet lista tal-Unjoni ta' skart perikoluż (minn issa 'l quddiem “lista ta' skart”), u dik id-Deċiżjoni nbidlet bid-Deċiżjoni tal-Kummissjoni 2000/532/KE (3).
(2)
Id-Direttiva 2008/98/KE tistipula li l-attribut tal-proprjetajiet perikolużi H 4, H 5, H 6, H 7, H 8, H 10, H 11 u H 14 għandu jsir abbażi tal-kriterji stabbiliti permezz tal-Anness VI tad-Direttiva tal-Kunsill 67/548/KEE (4).
(3)
Ir-Regolament (KE) Nru 1272/2008 tal-Parlament Ewropew u tal-Kunsill (5) ħa post id-Direttiva 67/548/KEE b'effett mill-1 ta' Ġunju 2015, u b'hekk timxi mal-progress tekniku u xjentifiku. B'deroga, id-Direttiva 67/548/KEE tista' tapplika għal xi taħlitiet sal-1 ta' Ġunju 2017, jekk dawn ikunu ġew klassifikati, tikkettati u imballati f'konformità mad-Direttiva 1999/45/KE tal-Parlament Ewropew u tal-Kunsill (6) u mqiegħda fis-suq qabel l-1 ta' Ġunju 2015.
(4)
Ir-rekwiżiti tad-Deċiżjoni 2000/532/KE għall-klassifikazzjoni tal-iskart bħala perikoluż fir-rigward tal-proprjetajiet perikolużi H 3 sa H 8, H 10 u H 11 jeħtieġ li jiġu adattati għall-progress tekniku u xjentifiku u, fejn xieraq, jiġu allinjati mal-leġiżlazzjoni l-ġdida dwar il-kimiki. Dawn ir-rekwiżiti ġew inklużi fl-Anness III tad-Direttiva 2008/98/KE.
(5)
L-Anness tad-Deċiżjoni 2000/532/KE li jistabbilixxi l-lista ta' skart jeħtieġ li jiġi emendat sabiex jiġi allinjat mat-terminoloġija użata fir-Regolament (KE) Nru 1272/2008. Huwa xieraq li wieħed jirreferi għar-Regolament tal-Kunsill (KE) Nru 440/2008 (7) jew metodi ta' ttestjar u linji ta' gwida rikonoxxuti internazzjonalment meta l-attribuzzjoni ta' proprjetajiet perikolużi titmexxa permezz tat-twettiq ta' test.
(6)
Il-proprjetajiet li jagħmlu skart perikoluż huma ddefiniti b'mod preċiż fl-Anness III tad-Direttiva 2008/98/KE. Għaldaqstant, il-karatteristiċi li l-iskart irid ikollu biex jitqies bħala skart perikoluż fir-rigward ta' H 3 sa H 8, H 10 u H 11 li kienu inklużi fl-Artikolu 2 tad-Deċiżjoni 2000/532/KE ma għadhomx meħtieġa.
(7)
Ir-rekwiżiti tal-Artikolu 3 tad-Deċiżjoni 2000/532/KE huma inklużi fl-Artikoli 7(2) u (3) tad-Direttiva 2008/98/KE. Għaldaqstant, dawn ma għadhomx meħtieġa.
(8)
Il-miżuri stipulati f'din id-Deċiżjoni huma konformi mal-opinjoni tal-Kumitat stipulat fl-Artikolu 39 tad-Direttiva 2008/98/KE,
ADOTTAT DIN ID-DEĊIŻJONI:
Artikolu 1
Id-Deċiżjoni 2000/532/KE hija emendata kif ġej:
(1)
L-Artikoli 2 u 3 jitħassru.
(2)
L-Anness ta' din id-Deċiżjoni jieħu post l-Anness.
Artikolu 2
Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Għandha tapplika mill-1 ta' Ġunju 2015.
Magħmul fi Brussell, it-18 ta' Diċembru 2014.

Labels: 12
7
20